钦定古今图书集成/历象汇编/乾象典/第066卷 > 坤舆图说 > 《风不鸣条赋》阙名
## 钦定古今图书集成/历象汇编/乾象典/第066卷 > 坤舆图说 > 《风不鸣条赋》阙名

柔条之杪兮低垂，和风之起兮舒迟。极柔而动摇斯
易，至和而音响则遗。习习兮便人，顺以巽也，袅袅兮
不紊。默而识之，风自南而薰条，可结如线，气引容裔，
色摇葱蒨，穆若无闻，蠢然可见。中林静拂，宁喧许子
之瓢；圆叶孤翻，似动班姬之扇。霁景相煦，芳尘共飞，
条冉冉以顺动，风徐徐而表微，荡弱质以婀娜，视之
“若有，播清飙之溥畅，听之则希。”观其“谷兴隧出，匪徐
匪疾，彼条畅而无声，信木讷而可匹。此焉表瑞，既偶
圣于万年，应期，恒不违于五日。荏苒虚徐，条风
相于，将坠而复举，若卷而还舒。契彼无言，静入桃蹊
之上；示诸有德，潜来草偃之馀。细影中糅，浮光上透，
示诸扇其微和，岂将摧其独秀。”谐清净之理，助发生
之候。风如以讽，俾圣教以无私；条若以调，配乐和而
不奏。飘以长逝，翛然遂多，煦大块而爰发，泛柔木而
唯和。髣髴兮还同转蕙，寂寥兮无挠静柯。道合知微，
时方太古。袅其长而轻飏，含其和而不吐。暗起军营
之柳，取象于衔枚；潜飘清庙之松，同和于《土鼓》。彼化
鹏抟于九万，此至人御于《十五》，与夫“不明之道兮”，曾
何足数。